กรมส่งเสริมการเกษตร แชร์ไอเดีย บอกรักแม่ ผ่านสินค้าเกษตร ช่วยเกษตรกรได้ อร่อยด้วย
นางกุลฤดี พัฒนะอิ่ม รองอธิบดีกรมส่งเสริมการเกษตร กล่าวว่า ขณะนี้เป็นช่วงที่ผลผลิตทางการเกษตร ผลไม้เมืองร้อนของไทยออกสู่ตลาดหลายชนิด เช่น ทุเรียน มังคุด เงาะ ลองกอง  ลำไย  อินทผลัม มะนาว เป็นต้น ประกอบกับสถานการณ์โควิด-19 เกิดอุปสรรคด้านการขนส่งผลผลิต ทำให้ไม่สามารถส่งออกไปจำหน่ายต่างประเทศได้ ต้องใช้ระยะเวลาในการขนส่งเพิ่มมากขึ้น รวมทั้งภาคธุรกิจและสถานบริการหลายแห่งต้องชะลอการประกอบธุรกิจ ทำให้ปริมาณการสั่งซื้อสินค้าเกษตรลดลง จึงสนับสนุนแผนกระจายผลผลิตออกนอกแหล่งผลิตผ่านช่องทางต่างๆ อาทิ ตลาด Modern trade เช่น Tesco Lotus, Big C และ Makro ตลาดกลางค้าส่งขนาดใหญ่ เช่น ตลาดไท ตลาดเฉพาะกิจ เช่น จำหน่ายสินค้าในรูปแบบค้าส่งร่วมกับบริษัทไปรษณีย์ไทย จำกัด การส่งเสริมการจำหน่ายสินค้าผ่านระบบออนไลน์และช่องทางตลาดอื่นๆ พร้อมทั้งประสานความร่วมมือกับบริษัทขนส่ง เพื่อสนับสนุนเกษตรกรที่จำหน่ายสินค้าด้านการเกษตรแบบออนไลน์ รวมทั้งช่องทาง www.ตลาดเกษตรกรออนไลน์.com ที่กรมส่งเสริมการเกษตรพัฒนาขึ้น เพื่อเป็นสื่อกลางในการนำสินค้าเกษตรคุณภาพดี ผลงานของเกษตรกรตัวจริง ภายใต้สโลแกน “เกษตรกรจริงจริง ทุกสิ่งปลอดภัย เพียงคุณสั่ง เราพร้อมส่ง”สำหรับเดือนสิงหาคม ถือเป็นเดือนของวันแม่ ขอเชิญชวนประชาชนร่วมเป็นส่วนหนึ่งในการสนับสนุนเกษตรกรไทย ปรับเปลี่ยนการซื้อสินค้าอื่นเป็นของขวัญวันแม่ มาเป็นสั่งสินค้าเกษตร  อย่างพืชผัก ไม้ดอกไม้ประดับและสินค้าเกษตรแปรรูปต่างๆ ส่งตรงจากมือเกษตรกรผู้ผลิตถึงคุณแม่ที่บ้าน ไม่ผ่านพ่อค้าคนกลางและได้รับการรับรองคุณภาพมาตรฐาน และนอกเหนือจากการสั่งสินค้าผ่านรูปแบบออนไลน์แล้ว สามารถร่วมกันสนับสนุนสินค้าเกษตร ผัก ผลไม้สดๆ ทั้งจากตลาด รถเร่ แผงร้านค้าต่างๆ ภายใต้มาตรการด้านการป้องกันและการดูแลตนเองจากโควิด-19